**ŠKOLA ZA TRGOVINU I MODNI DIZAJN RIJEKA**

**STANE VONČINE 1A**

**51000 RIJEKA**

KLASA: 007-03/22-01/25

URBROJ: 2170-60-01-22-05

Rijeka, 29. studenog 2022.g.

Na temelju članka 127. Zakona o odgoju i obrazovanju u osnovnoj i srednjoj Školi (NN br., 87/08., 86/09., 92/10., 105/10., 90/11. 5/12., 16/12., 86/12., 126/12, 94/13., 136/14.,-RUSRH., 152/14., 7/17 i 68/18, 98/19, 64/20) i članka 83., 94. i 95. Statuta Škole za trgovinu i modni dizajn Rijeka, Školski odbor Škole za trgovinu i modni dizajn Rijeka na 36. sjednici održanoj dana 29. studenog 2022. godine donosi sljedeću

**O D L U K U**

**O IMENOVANJU RAVNATELJICE**

**ŠKOLE ZA TRGOVINU I MODNI DIZAJN RIJEKA**

1. Za ravnateljicu Škole za trgovinu i modni dizajn Rijeka imenuje se Antonija Bukša, na vrijeme od pet godina.
2. Mandat ravnateljici počinje s danom 23.02.2023. godine.
3. Ministru znanosti i obrazovanja dostaviti će se zahtjev za suglasnošću za imenovanje ravnateljice u roku od 3 (tri) dana od dana odražavanja 36. sjednice Školskog odbora.
4. Ova Odluka stupa na snagu nakon dobivene suglasnosti ministra znanosti i obrazovanja. Ako ministar ne uskrati suglasnost u roku od 15 (petnaest) dana od dana dostave zahtjeva za suglasnošću, smatra se da je suglasnost dana.

**O b r a z l o ž e n j e**

Školski odbor Škole za trgovinu i modni dizajn Rijeka je na 33. sjednici održanoj dana 27. listopada 2022. godine donio odluku u raspisivanju natječaja za imenovanje ravnatelja/-ice Škole za trgovinu i modni dizajn Rijeka. Natječaj je dana 04. studenog 2022. godine objavljen u Narodnim novinama broj 129/2022 kao i na mrežnim stranicama Škole za trgovinu i modni dizajn Rijeka. Rok za podnošenje prijava na natječaj je bio 8 (osam) dana od dana objave samog natječaja.

Na objavljeni natječaj prijavila se jedna kandidatkinja, Antonija Bukša. Školski odbor je na 35. sjednici održanoj dana 22. studenog 2022. godine pristupio otvaranju pristigle i urudžbirane prijave kandidata za ravnatelja/-icu. Prijava na navedeni natječaj je bila dostavljena u propisanom roku, prijava je bila potpuna što znači da je dostavljena dokumentacija koja je bila navedena u natječaju, kandidatkinja je dokazala da ispunjava nužne uvjete za ravnatelja te je dostavila dokaz o dodatnim kompetencijama. Temeljem postupka vrednovanja dodatnih kompetencija kandidatkinja je ostvarila ukupno 5 bodova što je i maksimalan mogući broj bodova koje kandidat može ostvariti te se na osnovu toga krenulo u daljnju proceduru natječajnog postupka. Školski je odbor utvrdio listu kandidata te ju je dostavio Nastavničkom vijeću, Vijeću roditelja, Skupu (zboru) radnika i samom Školskom odboru. Kandidatkinji je poslan poziv za predstavljanje Programa rada za mandatno razdoblje ravnateljice Škole za trgovinu i modni dizajn Rijeka kao i obavijest o vremenu i mjestu održavanja sjednica Nastavničkog vijeća, Skupa (Zbora) radnika, Vijeća roditelja i Školskog odbora Škole za trgovinu i modni dizajn Rijeka. Sjednice Nastavničkog vijeća i Vijeća roditelja te Skup (Zbor) radnika održane su dana 28. studenog 2022. godine te se nakon predstavljanja programa rada za mandatno razdoblje ravnateljice provelo tajno glasovanje o kandidatkinji za ravnateljicu Škole za trgovinu i modni dizajn Rijeka.

Navedena su tijela nakon provedenog tajnog glasovanja o kandidatkinji donijela i dostavila Školskom odboru pisane zaključke o zauzetim stajalištima o kandidatkinji za ravnateljicu Škole za trgovinu i modni dizajn Rijeka. Prilog navedenim zaključcima je i Zapisnik Povjerenstva o provođenju tajnog glasovanja na sjednici Nastavničkog vijeća, na Skupu (Zboru) radnika te na sjednici Vijeća roditelja.

Zauzeto stajalište NASTAVNIČKOG VIJEĆA Škole za trgovinu i modni dizajn Rijeka je da je ANTONIJA BUKŠA kandidatkinja za ravnatelja Škole za trgovinu i modni dizajn Rijeka.

Zauzeto stajalište SKUPA (ZBORA) RADNIKA Škole za trgovinu i modni dizajn Rijeka je da je ANTONIJA BUKŠA kandidatkinja za ravnatelja Škole za trgovinu i modni dizajn Rijeka.

Zauzeto stajalište VIJEĆA RODITELJA Škole za trgovinu i modni dizajn Rijeka je da je ANTONIJA BUKŠA kandidatkinja za ravnatelja Škole za trgovinu i modni dizajn Rijeka.

Dana 29. studenog 2022. godine održana je 36. sjednica Školskog odbora na kojoj je bilo prisutno ukupno 6 članova (od njih 7). Kandidatkinja za ravnateljicu Škole predstavila je svoj program rada za mandatno razdoblje te je Školski odbor proveo javno glasovanje o navedenoj kandidatkinji. Nakon provedenog javnog glasovanja članova Školskog odbora, Školski je odbor utvrdio da je kandidatkinja ANTONIJA BUKŠA dobila 6 glasova.

Slijedom navedenog, Školski je odbor odlučio kako je navedeno u izreci ove Odluke.

**Pouka o pravnom lijeku:**

Svaki prijavljeni kandidat na natječaj za imenovanje ravnatelja/-ice Škole za trgovinu i modni dizajn Rijeka ima pravo pregledati natječajni materijal i u roku 15 (petnaest) dana od dana primitka obavijesti o imenovanju ravnatelja može zahtijevati sudsku zaštitu kod nadležnog suda.

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zvjezdana Bačnić, prof.

Dostaviti:

1. Ministarstvo znanosti i obrazovanja, Donje Svetice 38, 10000 Zagreb, n/r ministra, prof. dr.sc. Radovan Fuchs
2. Antonija Bukša, Franje Čandeka 23a, 51000 Rijeka
3. Pismohrana